TOM-SAWYER-WEB	Preguèc pera Glèisa e es petiti mainatges dera Glèisa; pes autes glèises deth bordalat; peth bordalat madeish; peth Comdat; per Estat, pes foncionaris der Estat; pes Estats Units; pes glèises des Estats Units; peth Congrès; peth President; pes foncionaris deth Govèrn; pes praubi marinèrs, maumenadi ena mar tempestuosa; pes milions d'oprimits que gemèguen jos es pès des monarquies europèes e es despotismes orientaus; per aqueri que receberen era lum e era bona naua, e totun non an uelhs entà veir ne aurelhes entà enténer, e pes pagans des aluenhades ièrles dera mar; e acabèc damb ua suplica qu'es paraules qu'anaue a díder podessen trapar gràcia e favor, e siguessen seme semiat en tèrra fertil, hènt a vier, damb eth temps, abondosa cuelheta de ben.